Diari Oficial de la Generalitat Valenciana


Sumari del DOGV 4173, del 22-01-2002 (2002/500)

DECRET 9/2002, de 15 de gener, del Govern Valencià, pel qual s'aprova el Reglament de Funcionament de l'Agència Valenciana de l'Energia.
----------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2002/01/15/9/dof/vci/html**

### Dades del document

Número de DOGV
:   4173

Data del DOGV
:   22-01-2002

Secció del DOGV
:   I. DISPOSICIONS GENERALS

Número del document
:   2002/500


Data del document
:   15-01-2002

Organisme emissor
:   Conselleria d'Innovació i Competitivitat

Tipus de document
:   Decret

Anàlisi jurídica

 Descriptors 

:   * Agència Valenciana de L'Energia
    * política energètica
    * indústria energètica
    * institució pública
    * reglament intern
    * legislació

DECRET 9/2002, de 15 de gener, del Govern Valencià, pel qual s'aprova el Reglament de Funcionament de l'Agència Valenciana de l'Energia. [2002/X500]
  
La Llei 8/2001, de 26 de novembre, crea l'Agència Valenciana de l'Energia, els fins de la qual consisteixen en el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià i en el marc de la política energètica comuna de la Unió Europea, i també la coordinació de les distintes conselleries en aquesta matèria.
  
L'esmentada llei configura l'Agència Valenciana de l'Energia com una entitat de dret públic, sotmesa al dret privat, que forma part del sector públic autonòmic, amb personalitat jurídica i patrimoni propis i plena capacitat d'obrar en el compliment dels seus fins, i queda adscrita a la conselleria que tinga les competències en matèria d'energia.
  
Mitjançant el Decret 160/2001, de 30 d'octubre, del Govern Valencià, es modifica la denominació de la Conselleria d'Indústria i Comerç, que passa a denominar-se Conselleria d'Innovació i Competitivitat. El Decret 15/2001, de 30 d'octubre, del president de la Genera-litat Valenciana, assigna a la Conselleria d'Innovació i Competitivitat les competències, entre altres, en matèria d'energia.
  
La disposició final primera de la Llei 8/2001, de 26 de novembre, estableix que l'efectiva posada en funcionament de l'Agència Valenciana de l'Energia estarà condicionada a l'aprovació pel Govern Valencià del seu Reglament.
  
Pel que s'ha exposat, a proposta del conseller d'Innovació i Competitivitat, conforme amb el Consell Jurídic Consultiu de la Comunitat Valenciana i després de la deliberació prèvia del Govern Valencià, en la reunió del dia 15 de gener de 2002,
  
DECRETE
  
Capítol I
  
Naturalesa, règim jurídic i funcions
  
Article 1. Naturalesa
  
1. L'Agència Valenciana de l'Energia es configura com a entitat de dret públic, sotmesa al dret privat, de les previstes en l'article 5.2 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià.
  
2. L'Agència Valenciana de l'Energia, amb personalitat jurídica i patrimoni propis i plena capacitat d'obrar per al compliment dels seus fins, queda adscrita a la Conselleria d'Innovació i Competitivitat.
  
Article 2. Règim jurídic
  
1. L'Agència Valenciana de l'Energia es regirà pel que s'ha establit en la Llei de creació de l'Agència, en el present Reglament, en el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià, pel dret privat i per la resta de l'ordenament jurídic.
  
2. En l'exercici de les potestats administratives que hi tinga atribuïdes, l'Agència ajustarà la seua activitat a les normes de dret públic, en especial a la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, i les disposicions de desenvolupament, així com les altres normes aplicables a l'acompliment de les seues funcions.
  
3. La contractació de l'Agència es regirà per les previsions que respecte d'això s'inclouen en la legislació vigent sobre contractes de les administracions públiques per a aquest tipus d'ens.
  
Article 3. Fins i funcions
  
1. L'Agència Valenciana de l'Energia té per finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià i en el marc de la política energètica comuna de la Unió Europea, i també la coordinació amb les distintes conselleries en aquesta matèria. Vetlarà per l'adequada ordenació i planificació energètica amb criteris de diversificació, eficiència, estalvi energètic, respecte mediambiental i d'ordenació del territori, en coordinació amb les administracions locals. Tindrà a càrrec seu l'impuls i la realització de les iniciatives i dels programes d'activitats per a la investigació, l'estudi i el suport de les actuacions tecnològiques, energètiques, la millora de l'estalvi i l'eficiència energètica, el foment de l'ús racional de l'energia i la promoció de les energies renovables i de la qualitat del subministrament de l'energia elèctrica, tot integrant la protecció del medi ambient.
  
2. Són funcions pròpies de l'Agència Valenciana de l'Energia les següents:
  
a) Analitzar, proposar i executar, si és el cas, les mesures necessàries per a l'obtenció del nivell idoni de conservació, estalvi i diversificació energètica en tots els sectors empresarials. Podrà, així mateix, realitzar qualsevol tipus d'activitat i servei d'estalvi energètic dirigit a entitats públiques i privades, empreses i particulars.
  
b) Analitzar, proposar i executar, si és el cas, les mesures necessàries per a obtenir polítiques sectorials eficaces, fomentar la utilització de noves tecnologies i fonts d'energia en equips i projectes, i també la racionalització del consum i la reducció dels costos energètics.
  
c) Tramitar i gestionar ajudes i incentius financers per a fins de conservació, estalvi, diversificació, desenvolupament energètic i energies renovables establits per la Conselleria d'Innovació i Competitivitat, i verificar, amb aquesta finalitat, les condicions i els requisits exigits als beneficiaris.
  
d) Analitzar, proposar i promoure les línies d'investigació, desenvolupament i innovació adequades per a la millor utilització de les diverses fonts d'energia, i també les tendents a un ús racional i net de l'energia.
  
e) Realitzar estudis, dictàmens, verificacions, controls i activitats d'assessorament tècnic i administratiu en matèria energètica que li encomane la Conselleria d'Innovació i Competitivitat, i també organitzar programes de formació i reciclatge professional en col·laboració amb universitats i altres centres públics o privats.
  
f) Promoure l'intercanvi de coneixements i tecnologies amb els països del nostre entorn, fonamentalment els de la Unió Europea, i també amb tercers països, fomentar la importació i l'exportació d'equips i tècniques energètiques desenvolupades a la Comunitat Valenciana.
  
g) Impulsar la implantació de sistemes d'homologació que garantisquen la qualitat, la seguretat i el bon funcionament de les instal·lacions i el subministrament d'energia, especialment en el subsector de les energies renovables.
  
h) Analitzar, gestionar i promoure l'aplicació de programes d'ajudes convocats per la Unió Europea en el sector energètic.
  
i) Presentar un pla anual d'actuacions per a les administracions públiques que tinga per objecte promoure accions de demostració i d'exemple en matèria d'ús d'energia renovable.
  
j) Analitzar, proposar i promoure, si és el cas, les infraestructures energètiques necessàries per a complir els objectius de subministrament en tot el territori de la Comunitat Valenciana, tant en font d'energia com en qualitat d'aquesta.
  
k) Programar campanyes de demostració i conscienciació ciutadana respecte de la necessitat de l'ús d'energies renovables i utilitzar els suports mediàtics convenients per a la seua divulgació.
  
l) Participar en programes d'àmbit internacional amb altres països de la Unió Europea.
  
m) Representar la Comunitat Valenciana en els diferents òrgans regionals, nacionals o internacionals relacionats amb temes energètics en qualsevol dels aspectes que li encomane la Conselleria d'Innovació i Competitivitat.
  
n) Desenvolupar auditories de qualitat energètica.
  
o) Promoure la realització de campanyes de difusió de l'estalvi i l'eficàcia energètica pel que fa a consum domèstic entre tota la població valenciana.
  
p) Realitzar totes les funcions i activitats que, de forma genèrica, estiguen relacionades amb les assenyalades en els apartats anteriors.
  
3. Per al compliment de les seues funcions, l'Agència Valenciana de l'Energia podrà:
  
a) Promoure l'establiment de vies de finançament amb l'Institut Valencià de Finances, i també amb altres institucions públiques o privades. Amb aquesta finalitat podrà formalitzar els oportuns convenis o acords de cooperació i, en general, realitzar qualsevol altre tipus d'activitat econòmica o financera sense més limitació que allò que s'ha disposat en el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià, en les lleis de pressupostos i en la resta de disposicions que en aquesta matèria hi siguen d'aplicació.
  
b) Constituir i participar en societats mercantils i entitats sense fi de lucre l'objecte de les quals estiga relacionat amb els fins de l'Agència, siguen aquestes públiques o privades. Així mateix, participar en operacions de capital risc i en la creació de societats d'aquesta naturalesa, mitjançant la subscripció d'accions o participacions representatives de capital social.
  
c) Concedir subvencions corrents i de capital, en els termes i amb els requisits previstos en la normativa d'aplicació.
  
d) Col·laborar amb les diferents administracions, especialment en l'àmbit local, per a afavorir l'adopció de mesures d'estalvi i de racionalització en la producció i el consum de l'energia.
  
e) Realitzar qualsevol altra activitat que ajude l'Agència Valenciana de l'Energia a aconseguir el seus objectius.
  
4. Les distintes administracions i entitats públiques podran delegar o encomanar a l'Agència Valenciana de l'Energia, en l'àmbit de les seues atribucions, la gestió de l'exercici de determinades competències, de conformitat amb el que s'ha establit en la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú.
  
Capítol II
  
Òrgans rectors
  
Article 4. Òrgans
  
1. Els òrgans rectors de l'Agència Valenciana de l'Energia són el president, el Comité de Direcció y el director.
  
2. Així mateix, l'Agència Valenciana de l'Energia tindrà l'orientació i l'assistència d'un Consell Assessor.
  
Capítol III
  
El president
  
Article 5. El president
  
1. El president de l'Agència Valenciana de l'Energia, que ho serà al seu torn del Comité de Direcció i del Consell Assessor, serà, amb caràcter nat, el conseller d'Innovació i Competitivitat.
  
2. Corresponen al president les següents atribucions:
  
a) Posseir la superior representació de l'Agència en totes les seues relacions amb entitats públiques i privades i exercir l'alta direcció i govern d'aquesta.
  
b) Convocar, ordenar les convocatòries, presidir i moderar les sessions del Comité de Direcció i del Consell Assessor, i dirimir, si és el cas, els empats amb vot de qualitat.
  
c) Autoritzar amb la seua firma, juntament amb la del secretari, les actes de les sessions del Comité de Direcció i del Consell Assessor i el certificat dels punts o acords continguts en aquestes.
  
d) Resoldre la concessió d'ajudes i subvencions, en el marc dels seus programes i línies de suport.
  
e) Coordinar les línies generals de funcionament de l'Agència.
  
f) Nomenar i separar, en els termes previstos en el present Reglament, els vocals del Comité de Direcció i del Consell Assessor.
  
g) La representació permanent de l'Agència en la firma de convenis i contractes.
  
h) La superior autoritat, l'alta inspecció i el règim disciplinari del seu personal.
  
i) Qualssevol altres que reglamentàriament li puguen ser atribuïdes, excepte les reservades al Comité de Direcció.
  
j) En general, i de forma àmplia, totes aquelles que procuren el millor desenvolupament dels fins de l'Agència.
  
3. El president podrà delegar, amb caràcter permanent o temporal, determinades funcions en el vicepresident del Comité de Direcció o en el director.
  
4. Correspondrà al president l'exercici de les potestats administratives atribuïdes a l'Agència.
  
5. Els actes administratius dictats pel president posaran fi a la via administrativa.
  
6. En els casos de vacant, absència, malaltia o qualsevol altre impediment, el president serà substituït pel vicepresident del Comité de Direcció.
  
Capítol IV
  
El Comité de Direcció. Composició i funcionament
  
Article 6. El Comité de Direcció
  
1. El Comité de Direcció és l'òrgan col·legiat de govern, direcció i control de l'Agència Valenciana de l'Energia.
  
2. Al Comité de Direcció correspon d'exercir, sense més limitacions que les establides en les lleis i sense perjudici de les atribucions del seu president, totes les facultats i els poders que, en general, siguen necessaris per al compliment dels seus fins i, en particular, els se-güents:
  
a) Definir les línies generals, els programes d'actuació i ajudes de l'Agència, d'acord amb les directrius de la Conselleria d'Innovació i Competitivitat.
  
b) Aprovar el pla anual d'activitats de l'Agència, a proposta del seu director.
  
c) Aprovar i elevar a la Conselleria d'Innovació i Competitivitat l'avantprojecte de pressupost anual de l'Agència.
  
d) Aprovar els estats d'execució del pressupost, la memòria i els comptes anuals.
  
e) Aprovar la plantilla, l'organització funcional i el règim de retribució de tot el personal de l'entitat.
  
f) Aprovar els convenis i acords de cooperació per a la constitució d'operacions de finançament.
  
g) Aprovar la constitució o participació permanent o transitòria en el capital de societats mercantils, i també la creació i participació en fundacions, associacions i altres persones jurídiques públiques o privades.
  
h) Aprovar els preus per la prestació dels seus serveis o activitats.
  
i) Totes aquelles facultats que siguen necessàries per al compliment dels fins i programes de l'Agència, i aquelles altres que a partir d'ara se li puguen atribuir.
  
3. El Comité de Direcció podrà delegar, amb caràcter permanent o temporal, determinades funcions en el president, el vicepresident i el director i, així mateix, podrà conferir apoderaments especials per a casos concrets sense limitació de persones.
  
Article 7. Composició del Comité de Direcció
  
1. El Comité de Direcció estarà constituït per:
  
a) El president, que serà el conseller d'Innovació i Competitivitat.
  
b) El vicepresident, que serà el sotssecretari d'Energia i Indústria.
  
c) Dotze vocals, que seran:
  
- El secretari general de la Conselleria d'Innovació i Competitivitat.
  
- El director general d'Indústria i Energia.
  
- Un representant de cada una de les següents conselleries amb rang, almenys, de cap d'àrea o de servei o equivalent, designat pel titular d'aquestes:
  
- Conselleria d'Innovació i Competitivitat.
  
- Conselleria d'Economia, Hisenda i Ocupació.
  
- Conselleria de Medi Ambient.
  
- Conselleria d'Obres Públiques, Urbanisme i Transports.
  
- Quatre vocals designats pel conseller d'Innovació i Competitivitat, a proposta del Consell Assessor, seguint criteris de pluralitat i que representen sectors de distinta naturalesa.
  
- El director de l'Agència, amb veu i sense vot.
  
- El secretari, que serà nomenat pel president de l'Agència, amb veu i sense vot.
  
2. A les sessions del Comité de Direcció podrà assistir altre personal de l'Agència o experts que es considere convenient per a l'assessorament del Comité en matèries específiques, amb veu però sense vot.
  
Article 8. Règim de funcionament del Comité de Direcció
  
1. El Comité de Direcció es reunirà, després de la convocatòria prèvia del president, totes les vegades que siga necessari per al bon funcionament de l'Agència i, ordinàriament, almenys, una vegada el semestre.
  
2. El Comité de Direcció podrà, així mateix, ser convocat pel president, després de la sol·licitud prèvia motivada i per escrit de la majoria absoluta dels seus membres.
  
3. La convocatòria del Comité de Direcció la cursarà el secretari amb almenys quaranta-huit hores d'antelació, llevat del cas de convocatòria urgent, i en aquesta es fixarà l'ordre del dia dels assumptes a tractar.
  
4. Per a la vàlida constitució del Comité, als efectes de realització de sessions, deliberacions i presa d'acords, es requerirà, en primera convocatòria, la presència del president i el secretari o, si és el cas, de les persones que els substituïsquen, i la de la meitat almenys de la resta dels seus membres, presents o degudament representats; i en segona convocatòria, trenta minuts després, d'un mínim de quatre membres entre els quals hauran de trobar-se, necessàriament, el president i el secretari, o les persones que els substituïsquen. No obstant això, el Comité de Direcció quedarà vàlidament constituït, encara que no s'hagueren complit els requisits de la convocatòria, quan es troben presents la totalitat dels seus membres i així ho acorden per unanimitat.
  
5. Els acords seran adoptats per majoria de vots dels assistents.
  
6. Dels acords que adopte el Comité de Direcció s'alçarà l'acta corresponent, que serà firmada pel secretari amb el vistiplau del president, i s'aprovarà en la mateixa o en posterior sessió.
  
7. En allò que no s'ha previst en el present article, caldrà ajustar-se al que s'ha disposat en la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, per als òrgans col·legiats.
  
Capítol V
  
El director de l'Agència
  
Article 9. El director de l'Agència
  
1. El director de l'Agència Valenciana de l'Energia serà nomenat i, si és el cas, separat, mitjançant decret del Govern Valencià, a proposta del conseller d'Innovació i Competitivitat.
  
2. Són atribucions del director les següents:
  
a) Assumir la representació ordinària, l'administració i la gestió de l'Agència.
  
b) Executar els acords del Comité de Direcció.
  
c) Posseir amb caràcter general la firma de l'Agència en qualssevol actes i negocis jurídics no atribuïts expressament a altres òrgans d'aquest.
  
d) Dirigir el funcionament general de l'Agència i del personal d'aquesta, organitzant, impulsant, coordinant i inspeccionant els seus serveis i dependències.
  
e) Posseir la representació de l'Agència en accions i recursos.
  
f) Elaborar el pla anual d'activitats, l'avantprojecte de pressupostos de l'Agència, la memòria, el balanç i el compte de pèrdues i guanys a fi d'elevar-los al Comité de Direcció per a la seua aprovació.
  
g) Ordenar despeses i pagaments, donant-ne compte al Comité de Direcció.
  
h) Proposar, amb les limitacions legals i pressupostàries, la plantilla, l'organització funcional i el règim retributiu de tot el personal de l'entitat.
  
i) Realitzar les funcions específiques que li deleguen el Comité de Direcció o el president.
  
j) Dictar les resolucions i els actes jurídics en general que li siguen delegats, així com aquelles altres funcions de la seua competència en l'exercici del seu càrrec.
  
3. En cas de vacant, absència, dimissió o malaltia del director, el president de l'Agència nomenarà una persona que el substituïsca en el càrrec.
  
4. El director podrà delegar amb caràcter permanent o temporal determinades funcions en el personal de l'Agència.
  
Capítol VI
  
El Consell Assessor. Composició i funcionament
  
Article 10. El Consell Assessor
  
1. El Consell Assessor és l'òrgan de caràcter consultiu, d'assessorament i debat els fins del qual s'emmarquen en la consecució dels objectius assignats a l'Agència.
  
2. Corresponen al Consell Assessor les següents funcions:
  
a) Assessorar i informar el Comité de Direcció sobre totes aquelles qüestions relacionades amb els fins assignats a l'Agència.
  
b) Proposar tots els acords i les disposicions que siguen convenients per al millor funcionament de l'Agència.
  
c) Informar sobre qualsevol assumpte que, en l'àmbit de les competències de l'Agència, li sol·liciten el Govern Valencià o el president de l'Agència.
  
d) Informar sobre els programes d'actuació, inversió o finançament.
  
e) Totes les altres que li puguen ser conferides de conformitat amb la legislació vigent i la resta de disposicions posteriors.
  
Article 11. Composició del Consell Assessor
  
1. El Consell Assessor estarà integrat pels següents membres:
  
a) El president, que serà el conseller d'Innovació i Competitivitat.
  
b) El vicepresident, que serà el sotssecretari d'Energia i Indústria.
  
c) La resta de membres del Comité de Direcció.
  
d) Cinc representants nomenats pel Govern Valencià.
  
e) Onze vocals en representació de:
  
- Un per les universitats valencianes.
  
- Un per les organitzacions empresarials més representatives.
  
- Un per les organitzacions sindicals més representatives.
  
- Un pel Consell Oficial de Cambres Oficials de Comerç, Indústria i Navegació de la Comunitat Valenciana.
  
- Un pels col·legis professionals relacionats amb l'àrea energètica.
  
- Un per la Federació Valenciana de Municipis i Províncies.
  
- Un per les organitzacions ecologistes.
  
- Un per les organitzacions de consumidors i usuaris.
  
- Un per les empreses productores i comercialitzadores d'energies renovables.
  
- Un per les empreses productores i comercialitzadores d'energies convencionals.
  
- Un professional de reconegut prestigi en matèria energètica.
  
2. Actuarà com a secretari del Consell Assessor el secretari del Comité de Direcció.
  
3. Els vocals seran nomenats per un període de quatre anys pel conseller d'Innovació i Competitivitat, sobre la proposta de les institucions o sectors amb representació.
  
4. Si durant el transcurs del seu mandat algun dels vocals de representació de les institucions o sectors hi és baixa o cessara en el càrrec d'acord amb el qual haguera sigut designat, les institucions o els sectors corresponents procediran a designar-ne el substitut que, a efectes de renovació, tindrà l'antiguitat que corresponga al que substituïra. Així mateix, en qualsevol moment, per causa justificada per les institucions o els sectors corresponents, es podrà remoure qualsevol dels designats i podrà procedir-se a una nova designació pel temps que restara al renovat en el seu mandat.
  
5. La determinació del nombre de vocals en representació de les distintes institucions o sectors assenyalat en la lletra e) del punt 1 d'aquest article, s'efectuarà mitjançant Ordre del conseller d'Innovació i Competitivitat.
  
6. El Consell Assessor podrà constituir al seu si comissions de treball de composició variable, segons les necessitats d'assessorament de cada moment.
  
7. El càrrec de membre del Consell Assessor no serà remunerat.
  
Article 12. Funcionament del Consell Assessor
  
1. El Consell Assessor es reunirà com a mínim una vegada l'any, després de la convocatòria prèvia del president.
  
2. La convocatòria la cursarà el secretari amb almenys quaranta-huit hores d'antelació, llevat de convocatòria urgent, i en aquesta es fixarà l'ordre del dia dels assumptes a tractar.
  
3. Per a la vàlida constitució del Consell, a efectes de realització de sessions, deliberacions i presa d'acords, es requerirà, en primera convocatòria, la presència del president i el secretari o, si és el cas, de les persones que els substituïsquen, i la de la meitat almenys de la resta dels seus membres, presents o degudament representats; i en segona convocatòria, trenta minuts després, qualsevol que siga el nombre d'assistents, entre els quals hauran de trobar-se necessàriament el president i el secretari, o les persones que els substituïsquen.
  
4. Els acords seran adoptats per majoria de vots dels assistents.
  
5. En allò no previst en el present article, caldrà ajustar-se al que s'ha disposat en la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, per als òrgans col·legiats.
  
Capítol VII
  
Del personal de l'agència
  
Article 13. Personal de l'Agència Valenciana de l'Energia
  
El personal propi de l'Agència es regirà per les normes de dret laboral i, si és el cas, de dret civil que li siguen d'aplicació, amb excepció del personal funcionari de carrera de les administracions, que es regirà per la legislació de funció pública que hi resulte d'aplicació.
  
Capítol VIII
  
Del règim econòmic
  
Article 14. Recursos econòmics de l'Agència Valenciana de l'Energia
  
L'Agència Valenciana de l'Energia disposarà dels següents recursos econòmics per al compliment dels seus fins:
  
a) Les dotacions corresponents dels Pressupostos de la Generalitat Valenciana.
  
b) Els ingressos ordinaris i extraordinaris generats per l'exercici de les seues activitats, i també els procedents d'empreses o entitats col·laboradores que d'acord amb els seus coneixements, experiència i reconegut prestigi contribuïsquen als fins que l'Agència té atribuïts.
  
c) Els productes i les rendes del seu patrimoni.
  
d) Els crèdits, préstecs, emprèstits i altres operacions que hi puga concertar.
  
e) Les subvencions, herències, llegats, donacions i qualsevol altra aportació voluntària de les entitats o els organismes públics i privats i dels particulars.
  
f) Els altres ingressos de dret públic o privat que li siga autoritzat de percebre o que poguera correspondre-li de conformitat amb la normativa vigent.
  
g) Qualssevol altres recursos que li pogueren ser atribuïts.
  
Article 15. Patrimoni
  
1. El patrimoni de l'Agència Valenciana de l'Energia estarà integrat pels béns i drets que li siguen adscrits o cedits per la Generalitat Valenciana o qualsevol altra Administració pública, així com els que adquirisca per qualsevol títol.
  
2. L'Agència gaudirà d'autonomia per a la gestió del seu patrimoni i s'ajustarà a l'ordenament jurídic privat en matèria d'adquisicions patrimonials i a la resta de l'ordenament jurídic en allò que li siga aplicable.
  
Article 16. Règim pressupostari
  
1. El règim pressupostari, economicofinancer, de comptabilitat, d'intervenció i de control financer aplicable a l'Agència Valenciana de l'Energia serà l'establit per a aquest tipus d'entitats en la Llei d'Hisenda Pública de la Generalitat Valenciana.
  
2. L'avantprojecte de pressupost es trametrà a la Conselleria d'Innovació i Competi-tivitat per a la seua posterior elevació, abans de l'1 de juny de cada any, a la Conselleria d'Economia, Hisenda i Ocupació, als efectes de la seua integració en el Pressupost de la Generalitat Valenciana.
  
DISPOSICIÓ ADDICIONAL
  
1. El personal que preste serveis en òrgans de l'administració o entitats de la Generalitat Valenciana les funcions dels quals passen a ser exercides per l'Agència s'integrarà en aquesta conservant la totalitat dels drets que tinguera reconeguts, inclosa l'antiguitat.
  
2. La vinculació que poguera tenir amb la funció pública de la Generalitat Valenciana el personal a què fa referència el paràgraf anterior no resultarà alterada per la seua incorporació a l'Agència, i es mantindrà el dit personal en la mateixa situació administrativa en la qual es trobava en el moment de la seua adscripció. Així mateix, al personal de l'Institut de la Petita i Mitjana Indústria de la Generalitat Valenciana que passe a prestar serveis en l'Agència li seran d'aplicació les mateixes normes, acords o convenis a què estiguera subjecte.
  
3. El mateix règim s'aplicarà al personal de la Generalitat Valenciana que obtinga destinació en l'Agència, a través dels sistemes de provisió establits en la legislació de la funció pública.
  
Disposició transitòria
  
Fins que es procedisca a la constitució dels òrgans col·legiats previstos en el present Reglament, correspondrà al president de l'Agència l'exercici de totes aquelles funcions o actuacions que foren necessàries per a l'efectiva posada en funcionament de l'Agència Valen-ciana de l'Energia.
  
Disposició derogatòria
  
Queda derogat l'article 3 del Decret 29/1994, de 8 de febrer, del Govern Valencià, pel qual s'aprovà el Reglament de l'Institut de la Petita i Mitjana Indústria de la Generalitat Valenciana.
  
Disposicions finals
  
Primera
  
Es faculta el conseller d'Innovació i Competitivitat per a dictar totes les disposicions que siguen necessàries per al desenvolupament i l'aplicació del que s'ha establit en el present decret.
  
Segona
  
El present decret entrarà en vigor el dia de la seua publicació en el Diari Oficial de la Generalitat Valenciana.
  
València, 15 de gener de 2002
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Innovació i Competitivitat,


Còpia Permalink ELI